Поштовани ученици 7. разреда,

као што знате, Јужна Америка је четврти континент по величини. Налази се између Тихог океана на западу и Атлантског океана на истоку. Уском Панамском превлаком повезана је са Северном Америком на северозападу, док на северу излази на Карипско море. На југу, Дрејков пролаз одваја Јужну Америку од Антарктика. Екватор пресеца северни део континента, па се већи део Јужне Америке простире на јужној полулопти. Континент је најшири у северном делу, док се према југу сужава. Највећи део Јужне Америке налази се у жарком топлотном појасу, док само мали део припада умереном појасу.

Обале Јужне Америке су слабо разуђене, што значи да нема много острва, полуострва и залива. Важнији заливи су Ла Плата на југоистоку, на западу Гвајакил (Еквадор), а на северу Венецуелански залив и језеро-лагуна Маракаибо.

Архипелаг (група острва) Огњена земља налази се на крајњем југу континента. Магелановим пролазом одвојен је од остатка континента. Пролаз је овако назван у част Фернанда Магелана, који је открио Огњену земљу на свом путовању око света, 1520. г. Чувени морепловац је, допловивши до острва, видео дим и ватру, и назвао острва „Земља дима“. Ватра коју је Магелан угледао користила је локалним индијанским племенима да се угреју и лакше преживе сурове климатске услове који владају на острву.

Ваш данашњи задатак је да на немој карти (прва карта Јужне Америке), означите следеће појмове (обичном оловком, исто као у атласу, што ситнијим словима, или бројем -пролаз):

1.Тихи океан 2.Атлантски океан

3.Екватор (подебљати линију екватора црвеном бојом)

4.Карипско море 5. Панамска превлака

6.Венецуелански залив 7.Маракаибо 8.Гвајакил

9.Ла Плата

10. Огњена земља

11.Магеланов пролаз

12. Дрејков пролаз

 Нема потребе да шаљете нему карту, јер ћу прегледати вежбанке кад све урадимо.

 Поздрав од наставнице географије